BIZ ส่งซิกรายได้ปี 62 โตเกิน 10% หลังตุนแบ็คล็อกแน่น 1.6 พันลบ.-จ่อคว้างานใหม่เพียบ
BIZ ส่งซิกรายได้ปี 62 โตเกิน 10% หลังตุนแบ็คล็อกแน่น 1.6 พันลบ.-จ่อคว้างานใหม่เพียบ
13 มี.ค. 2562

นายสมพงษ์ ชื่นกิติญานนท์ ประธานเจ้าหน้าที่บริหาร บริษัท บิสซิเนสอะไลเม้นท์ จำกัด (มหาชน) (BIZ) เปิดเผยว่า แนวโน้มผลการดำเนินงานในปี 2562 คาดว่าจะเติบโตอย่างแข็งแกร่ง ต่อเนื่องจากปีที่ผ่านมา โดยตั้งเป้าหมายรายได้เติบโตกว่า 10% โดยปัจจุบันมีงานในมือ (Backlog) มูลค่าไม่ต่ำกว่า 1,600 ล้านบาท ซึ่งจะทยอยรับรู้รายได้ไปจนถึงปี 2563  และอยู่ระหว่างยื่นประมูลงานใหม่ คาดว่าจะทราบผลภายในช่วงครึ่งปีแรกนี้ ผลักดันธุรกิจเติบโตอย่างและมั่นคง
“แนวโน้มรายได้ปีนี้จนถึงปีหน้าคาดว่าจะเติบโตอย่างแข็งแกร่ง ทั้งจากจำนวน Backlog ที่อยู่ในระดับสูง และงานใหม่ที่ชนะประมูล ซึ่งจะทยอยทราบผลในช่วงครึ่งแรกของปีนี้”
ส่วนความคืบหน้าการก่อสร้างโรงพยาบาลแคนเซอร์อลิอันซ์ ศรีราชา จังหวัดชลบุรี มูลค่า 500 ล้านบาท ขณะนี้การก่อสร้างงานโครงสร้างคืบหน้าไปกว่า 70% โดยโรงพยาบาลดังกล่าว การรักษาแบ่งออกเป็น 2 ประเภทหลัก ได้แก่ การรักษาด้วยการฉายรังสี (Radiotherapy) และการรักษาด้วยเคมีบำบัด (Chemotherapy) เน้นการควบคุมคุณภาพการรักษาให้ได้มาตรฐาน โดยทีมแพทย์ผู้เชี่ยวชาญด้านมะเร็งโดยเฉพาะ ที่มีประสิทธิภาพและความปลอดภัยตามมาตรฐานสากล ขนาดให้บริการรองรับผู้ป่วยแบบพักค้างคืน จำนวน 30 เตียง และมีเครื่องฉายรังสีเริ่มต้น 1 เครื่อง ซึ่ง BIZ ถือหุ้นในสัดส่วน 65% คาดว่าจะเริ่มเปิดให้บริการได้ในไตรมาส 4/62 หนุนรายได้-กำไรให้สามารถเติบโตอย่างก้าวกระโดด
ขณะที่ผลการดำเนินงานปี 2561 มีรายได้รวม 665.32 ล้านบาท เพิ่มขึ้น 6.72% จากปีก่อนที่มีรายได้ 623.43 ล้านบาท และมีกำไรสุทธิ 84.74 ล้านบาท เพิ่มขึ้น 105.94% จากปีก่อนที่มีกำไรสุทธิ 41.15 ล้านบาท โดยได้รับปัจจัยหนุนจากรายได้จากการขายและการบริการเพิ่มขึ้น
นอกจากนี้ ที่ประชุมคณะกรรมการบริษัทฯ มีมติอนุมัติการจ่ายเงินปันผลในอัตรา 0.16 บาท/หุ้น กำหนดจ่ายวันที่ 9 พฤษภาคมนี้ โดยจะมีการประชุมสามัญผู้ถือหุ้นเพื่อพิจารณาอนุมัติในวันที่ 18 เมษายน 2562
 
 